Щоджэн Аслъэнджэрий (Леонид) Сулеймэн и къуэр
Ди лъэпкъ литературэм, псом хуэмыдэу сабий литературэм, хэщIыныгъэшхуэ игъуэтащ. И ныбжьыр илъэс 85-м иту щIышылэм и 24-м дунейм ехыжащ тхакIуэ, усакIуэ-уэрэдус, егъэджакIуэ, УФ-м и ТхакIуэхэм я зэгухьэныгъэм хэт Щоджэн Аслъэнджарий (Леонид) Сулеймэн и къуэр.
Леонид 1935 гъэм щIышылэм и 28-м Бахъсэн районым хыхьэ Куба къуажэм къыщалъхуащ. 1944 — 1954 гъэхэм курыт еджапIэм щеджащ, 1954 — 1957 гъэхэм дзэм къулыкъу щищIащ. Абы иужькIэ илъэсиплIым щIигъукIэ ар щылэжьащ Донбасс шахтэхэм.
1966 гъэм Аслъэнджарий Къэбэрдей-Балъкъэр къэрал университетым и тхыдэ факультетыр заочнэу къеух. А IэщIагъэм Щоджэныр щрилэжьащ Къулъкъужын къуажэм, Бахъсэн къалэм.
1974 гъэм щегъэжьауэ пенсэм ягъэкIуэху, ар КъБКъУ-м щылэжьащ. А илъэсхэм щыщу иужьрейхэм ар щытащ университетым и музейм и унафэщIу.
И педагогикэ лэжьыгъэм псэ хьэлэлкIэ зэрыбгъэдэтам папщIэ Аслъэнджарий къыхуагъэфэщащ «За доблестный труд» медалыр. Абхъаз лъэпкъым къызэрыщхьэщыжам папщIэ абы къратащ «Орден чести и славы» дамыгъэ лъапIэр.
Щоджэным пасэу тхэн иригъэжьат. Нэхъапэм усыгъэхэр район газетхэм къытрыригъадзэурэ къекIуэкIащ, иужькIэ и IэдакъэщIэкIхэр тхылъ щхьэхуэу дунейм къытехьащ («Лъэмыж», «Къру шыр», «Псей щхъуан-
тIэ», «Уэрэдхэр», «Лэгъупыкъу», нэгъуэщIхэри). Леонид нэхъыбэу зыхуэтхэр ныбжьыщIэ цIыкIухэрт, и IэдакъэщIэкIхэр зэщIэкъуарэ жьгъырууэ.
Щоджэныр сабийхэм зэрахуэтхэм къыдэкIуэу, пэщIэдзэ классхэр школым зэрыщеджэн тхылъхэр игъэхьэзырырт, ди къуэш республикэхэм ис усакIуэхэм я усэхэр зэридзэкIырт.
Ди республикэми КъШР-ми я композитор цIэрыIуэхэм я гъусэу Щоджэным уэрэд 50-м щIигъу иусащ, абыхэм я нэхъыбэр сабий уэрэд цIыкIухэщ. И усэ зыбжанэ сабий садхэм, пэщIэдзэ классхэм я программэхэм хагъэхьащ.
Леонид жыджэру хэтащ щIалэгъуалэр зыгъасэхэм, щIэблэр и анэдэлъхубзэм, и тхыдэм дегъэхьэхыным теухуауэ лэжьыгъэшхуэ ищIащ.
Урысейм щыпсэу лъэпкъхэм я ассамблеем, Абдулатипов Рэмэзан зи тхьэмадэм, къыбгъэдэкIыу Щоджэным дыщэ медалрэ дипломрэ къыхуагъэфэщат, лъэпкъым и хьэл-щэнхэр хъумэным, ди къэралым исхэм я зэкъуэтыныгъэр гъэбыдэным и зэфIэкI зэрыхилъхьэм папщIэ.
ЦIыхуфIу, гуащIафIэу, псэ хьэлэл иIэу, зэфIэкI бгъэдэлърэ ар екIуу гъащIэм къыщигъэсэбэпыфу дунейм тета Щоджэн Аслъэнджарий тщымыгъупщэу куэдрэ ди гум илъынщ.
КъБР-м ЩэнхабзэмкIэ и министерствэ, КъБР-м и ТхакIуэхэм
я зэгухьэныгъэ, Къэбэрдей-Балъкъэр къэрал университет,
Дунейпсо Адыгэ Хасэ, Къэбэрдей Адыгэ Хасэ, «Адыгэ псалъэ» газет,
«Эльбрус» тхылъ тедзапIэ, «Iуащхьэмахуэ» журнал, «Нур» журнал.
